Document ID: 31990L0415

*****
ΟΔΗΓΙΑ ΤΟΥ ΣΥΜΒΟΥΛΙΟΥ
της 27ης Ιουλίου 1990
για την τροποποίηση του παραρτήματος ΙΙ της οδηγίας 86/280/ΕΟΚ σχετικά με τις οριακές τιμές και τους ποιοτικούς στόχους για τις απορρίψεις ορισμένων επικίνδυνων ουσιών που υπάγονται στον κατάλογο Ι του παραρτήματος της οδηγίας 76/464/ΕΟΚ
(90/415/ΕΟΚ)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 130 Ρ,
την οδηγία 76/464/ΕΟΚ του Συμβουλίου της 4ης Μαΐου 1976 περί ρυπάνσεως που προκαλείται από ορισμένες επικίνδυνες ουσίες που εκχέονται στο υδάτινο περιβάλλον της Κοινότητας (1), και ιδίως τα άρθρα 6 και 12,
την πρόταση της Επιτροπής (2),
τη γνώμη του Ευρωπαϊκού Κοινοβουλίου (3),
τη γνώμη της Οικονομικής και Κοινωνικής Επιτροπής (4),
Εκτιμώντας:
ότι, προκειμένου να προστατευθεί το υδάτινο περιβάλλον της Κοινότητας από τη ρύπανση από ορισμένες επικίνδυνες ουσίες, το άρθρο 3 της οδηγίας 76/464/ΕΟΚ θεσπίζει ένα καθεστώς προηγούμενων αδειών, που καθορίζουν τα πρότυπα αποβολής για τις απορρίψεις των ουσιών οι οποίες υπάγονται στον κατάλογο Ι του παραρτήματός της· ότι το άρθρο 6 της εν λόγω οδηγίας προβλέπει τον καθορισμό οριακών τιμών γι' αυτά τα πρότυπα αποβολής των ποιοτικών στόχων για το υδάτινο περιβάλλον που προσβάλλεται από τις απορρίψεις των ουσιών αυτών·
ότι τα κράτη μέλη υποχρεούνται να εφαρμόζουν τις οριακές τιμές, εκτός από τις περιπτώσεις όπου μπορούν να καταφεύγουν στους ποσοτικούς στόχους·
ότι η οδηγία 86/280/ΕΟΚ (5), όπως τροποποιήθηκε από την οδηγία 88/347/ΕΟΚ (6) θα πρέπει να προσαρμοστεί και να συμπληρωθεί, μετά από πρόταση της Επιτροπής, ανάλογα με την εξέλιξη των επιστημονικών γνώσεων όσον αφορά κυρίως την τοξικότητα, την ανθεκτικότητα και τη σώρευση των εξεταζόμενων ουσιών στους ζώντες οργανισμούς και τα ιζήματα, ή σε περίπτωση που βελτιωθούν τα καλύτερα διαθέσιμα τεχνικά μέσα· ότι ενδείκνυται, για το σκοπό αυτό, να συμπληρωθεί η εν λόγω οδηγία, με διατάξεις σχετικά με άλλες επικίνδυνες ουσίες και να τροποποιηθεί το παράρτημα ΙΙ αυτής·
ότι το άρθρο 5 της οδηγίας 86/280/ΕΟΚ προβλέπει ότι, στην περίπτωση ορισμένων σημαντικών πηγών ρύπανσης από αυτές τις ουσίες, εκτός των πηγών που υπόκεινται στο καθεστώς των κοινοτικών οριακών τιμών ή σε εθνικά πρότυπα υποβολής, πρέπει να καθιερωθούν ειδικά προγράμματα για την εξάλειψη της ρύπανσης ·
ότι είναι σκόπιμο να εξαιρεθούν από τις απαιτήσεις του άρθρου 3 της οδηγίας 76/464/ΕΟΚ οι μικρές απορρίψεις που υπάγονται στις διατάξεις του άρθρου 5 της οδηγίας 86/280/ΕΟΚ·
ότι, με βάση τα κριτήρια που καθορίζονται στην οδηγία 76/464/ΕΟΚ, το 1-2-διχλωροαιθάνιο, το τριχλωραιθυλένιο, το υπερχλωροαιθυλένιο και το τριχλωροβενζόλιο θα πρέπει να υπαχθούν στις διατάξεις της οδηγίας 86/280/ΕΟΚ,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Το παράρτημα ΙΙ της οδηγίας 86/280/ΕΟΚ τροποποιείται σύμφωνα με το παράρτημα της παρούσας οδηγίας.
Άρθρο 2
1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία εντός δεκαοκτώ μηνών από την κοινοποίησή της (1). Ενημερώνουν αμέσως την Επιτροπή περί αυτού.
2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου, τις οποίες θεσπίζουν στον τομέα που διέπεται από την παρούσα οδηγία.
Άρθρο 3
Η παρούσα οδηγία απευθύνεται στα κράτη μέλη.
Βρυξέλλες, 27 Ιουλίου 1990.

Labels: 7
1
20